Jusovača za rodoljube

VARVARSKI I NERAZUMNI POKUŠAJI ETNOCIDA NAD CRNOGORSKIM NARODOM POSLIJE 1918. GODINE 

Poslije faktičke likvidacije državne suverenosti i nezavisnosti, srpske okupacione vlasti su uhapsile, zatvorile i utamničile mnogobrojne znamenite i ugledne Crnogorce, među kojima su zatvorili i bivše predsjednike Vlade i Skupštine, ministre, generale i druge oficire crnogorske vojske. 

Nakon što je Kraljevina Srbija 1918. godine izvršila okupaciju i nasilnu aneksiju Kraljevine Crne Gore, sprovođena je, svjesno i planski, (uprkos tome što je to bilo varvarski, vandalski, bespravno, neljudski, anti-razumno, anticivilizacijski), na njenoj teritoriji, okrutnim nasiljem, velikosrpska ideologija i politika, svojevrsnog, etnocida i kulturocida nad crnogorskim narodom. Poslije faktičke likvidacije državne suverenosti i nezavisnosti Crne Gore 1918. godine, srpske okupacione vlasti su uhapsile, zatvorile i utamničile mnogobrojne znamenite i ugledne Crnogorce, (to su, inače, činile sukcesivno i kontinuirano, i godinama potom, i u zatvorima je bilo nekoliko hiljada uglednih Crnogoraca), među kojima su zatvorili i bivše predsjednike Vlade i Skupštine Crne Gore, bivše ministre, generale i druge oficire crnogorske vojske, narodne poslanike, sveštenike, činovnike i brojne ugledne narodne prvake, odane Crnoj Gori, njenoj državnosti i slobodi i lojalne zakletvi Crnoj Gori i njenom suverenu kralju Nikoli I Petroviću-Njegošu.

Među utamničenim crnogorskim patriotama u srpskim zatvorima u Crnoj Gori, konkretno podgoričkoj ,,Jusovači“, bili su i: vojvoda Božo Petrović-Njegoš (bivši predsjednik Crnogorskog senata, Državnog savjeta i ministar), te bivši Predsjednik crnogorskog Državnog savjeta i Crnogorske narodne skupštine i ministar Marko Đukanović, potom crnogorski ministar Risto Vidakov Popović-Jabučanin, divizijar (general) Đuro Petrović-Njegoš, serdar Joko Jovićević, komandiri Joksim Bogić Radović, iz Bjelopavlića, Jovan Nikov Plamenac iz Crmnice, Šćepan Mijušković iz Pješivaca, brigadir Petar Lompar sa Cetinja, Đuro Šoć sa Ljubotinja, kapetan Luka Stamatović i brojni drugi. Dakle, krajem 1918. i tokom 1919. godine brojni crnogorski ministri, političari, oficiri, činovnici, sveštenici, vojnici i drugi uhapšeni i utamničeni u podgoričkom zatvoru Jusovača. Službeni organ Kraljevine Crne Gore u egzilu ,,Glas Crnogorca“, Nej kod Pariza, br. 81 od 29. decembra 1919 / 5. januara 1920. godine, na strani 3 objavljuje ,,Spisak Crnogoraca, koje su srbijanske vlasti u Crnoj Gori odmah u početku zatvorile u Jusovači, podgoričkoj tamnici“. Radi se o spisku od 153 crnogorskih civilnih i uniformisanih ličnosti, koji su bili politički zatvorenici zato što su bili vjerni Crnogorskoj Državi, Domovini, Zastavi i Kruni.

Tu činjenicu okupacije crnogorske države i zločina protiv Crne Gore i njenog naroda konstatuje i predsjednik crnogorske Vlade u progonstvu Jovan Simonov Plamenac u pismu, kojeg je 31. marta 1919. godine, iz Neja kod Pariza, uputio Predsjedniku SAD gospodinu Vudrou Vilsonu, u kojemu ga obavještava ,,o srpskim pokoljima i kriminalu i politici inkvizije protiv pojedinaca i zajednice“.

(Viđeti o tome: prof. dr Dragoljub Živojinović, akademik SANU, knjiga, ,,Crna Gora u borbi za opstanak 1914-1922“, Beograd, 1996, str. 369).


HAPŠENJA I MUČENJA

Okupatorski režim od kraja 1918. godine je hapsio i zlostavljao branitelje Crne Gore i njene slobode i državnosti. Među uhapšenima i mučenima bio je, u tome vremenu, pored ostalih, i arhimandrit autokefalne Crnogorske crkve, zelenaš, ustanik, suverenista, patriota Maksim Pavićević, odan Crnoj Gori, zbog čega je i stradao od okupatorske vlasti i bio mučen i zatvoren.

Crnogorski ustanici i komiti su jula 1919. godine otišli u crkvu u Župi Nikšićkoj da od arhimandrita Crnogorske pravoslavne crkve Maksima Pavićevića zatraže pričest i blagoslov u pogledu njihove borbe. Arhimandrit Maksim je, budući da je i sam bio crnogorski ustanik, rado udovoljio njihovoj želji. Srpske vlasti i domaći bjelaški renegati u službi Beograda su doznali za to i izvršili su atak na crkvu u kojoj je služio kaluđer Maksim Pavićević. Na crkvu u Župi Nikšićkoj su pucali iz topa, a arhimandrita Maksima Pavićevića su uhapsili, tukli ga, mučili i na kraju utamničili. U zatvoru je Maksim Pavićević preživio pravu torturu. To konstatuje i beogradski list ,,Tribuna“, organ Radikalne stranke Nikole Pašića, u broju od 23. novembra 1920. godine, đe optužuje Srpsku demokratsku stranku Ljubomira Davidovića da je u Crnoj Gori uvela krvavi režim.

Taj list pod egidom Nikole Pašića, ipak, priznaje počinjene zločine na prostoru Crne Gore od strane srpske vojske. U tome članku, uz ostalo, beogradski list ,,Tribuna“ veli i ovo: ,,Vi ste oni koji su primorali arhimandrita Pavićevića da čisti vaše klozete“.

(O tome viđeti knjigu dokumenata ,,Uloga Francuske u nasilnoj aneksiji Crne Gore“, izdanje Ministarstva spoljnih poslova Crnogorske Vlade, Rim, 1921, drugo/ prevedeno s francuskog/ izdanje, Bar, 2000, str. 81/ priredio i pogovor napisao prof. dr Šerbo Rastoder).

Okupacione srpske (srbijanske) vlasti (pod firmom KSHS) su vršile masovne represije, mučenja i torturu, ubijanja i hapšenja civilnog stanovništva, žena, đece i staraca. I tako su se u zatvoru tada našle, nasiljem osvajača i okupatora, bez krivice, u nehumanim uslovima stotine i stotine patriotskih i ponosnih Crnogorki, odanih svom rodu i domu, koje su stradale zato što su pripadale Crnoj Gori, borile se za nju, te su one bile majke, kćerke, sestre, supruge itd. crnogorskih patriota i ustaničkih boraca ZA PRAVO, ČAST I SLOBODU CRNE GORE, prije i iznad svega, one, pripadajuće i odane Crnoj Gori, a to su bile martirijke, crnogorske heroine i slobodarke. Njih je, bastadurke Crnogorke, surovo proganjao okupatorski velikosrpski režim.


CRNA RUKA

Beogradske vlasti srbijanske pod firmom KSHS su za komandanta svih oružanih trupa i snaga namijenjenih za gušenje, lividaciju ustanka u Crnoj Gori postavile 1919. pukovnika Stojana M. Popovića. Rođen je on u Srbiji, u Varvarinu i bio je oficir u srpskoj vojsci. Nije, dakle, bio Crnogorac ni u etničkom, ni u nacionalnom, ni u geografskom, ni u teritorijalnom smislu. Pukovnik Stojan Popović je bio član terorističke organizacije ,,Crna Ruka“. Svoju okrutnost on je ispoljio u ,,majskom prevratu“ 1903. godine u Srbiji, kada je bio učesnik u ubistvu kralja Aleksandra Obrenovića i kraljice Drage. Popović je specijalne zadatke u oružanim obračunima obavljao i u Makedoniji i Albaniji. U Crnoj Gori mu je bio povjeren zadatak da svim raspoloživim sredstvima i na sve načine slomi ustanički, gerilski, komitski pokret i učvrsti srpsku okupacionu, militarnu i političku vlast. Od svojih pretpostavljenih u hijerarhiji dobio je za to potpuno odriješene ruke. On je taj zadatak ostvarivao ubijajući i mučeći ljude, žene, đecu i starce, rušeći i paleći kuće i domove, pljačkajući imovinu, hapseći i zlostavljajući porodice ustanika i civilnog stanovništva. Za slamanje otpora u cetinjskom području i šire pukovnik Stojan Popović obratio se nadležnim za ovlašćenja i instrukcije, pišući im 1. decembra 1919. godine ovo: ,,Po mom mišljenju, ovaj se kraj-srez može umiriti samo represivnim mjerama i to prema cjelokupnom stanovništvu“.

(Dr Dimitrije Dimo Vujović, ,,Ujedinjenje Crne Gore i Srbije“, Titograd, 1962, str. 499.)

Komandant Zetske divizijske oblasti KSHS general Miloš M. Mihailović je 22. decembra 1919. godine odgovorio Stojanu M. Popoviću: ,,Prema tome ja vam ostavljam slobodu u radu i izboru sredstava da se ovaj cilj postigne“. (Dr Dimitrije Dimo Vujović, c. d. str. 499). Pukovnik Stojan Popović je počinio masovne zločine i opresivne mjere nad crnogorskim narodom.

Naime, srpski pukovnik Stojan Popović je u cetinjskim selima Bokovo, Kosijeri i Đinovići, preduzimao sljedeće represivne mjere: ,,1) od zalaska sunca zabranjen je izlazak iz kuće; 2) naređeno je hapšenje svih porodica iz kojih neko ima u šumi, kao i uzimanje u taoce 5-6 viđenijih ljudi; 3) niko ne može primiti ni kilograma brašna ili drugih namirnica; 4) zabranjen je polazak na Cetinje, na pazar ili na drugi posao, bez obzira da li neko ima propusnicu“.

(Državni arhiv Crne Gore, Sresko načelstvo Cetinje, pov. br. 356, od 5. XI 1919 i Dr Dimitrije Dimo Vujović, navedeno djelo, str. 499)

U cilju izvršenja ove naredbe, na osnovu službenog izvještaja Sreskog načelstva Cetinje od 5. XII 1919. godine, uhapšeno je iz ova tri sela 10 porodica sa 28 članova, od kojih devetoro đece od 2 mjeseca do 4 godine i 17 žena. Odvedeno je tada od strane okupatorskog režima u taoce iz cetinjskih sela Bokova, Kosijera i Đinovića 38 ljudi-civila.

To je bio režim terora, uveden sa ciljem da se uništi Crna Gora i njena državnost i da se pokuša pokoriti slobodarski crnogorski narod, ali koji je, tada i kasnije, hrabro, odlučno i jasno pokazao, uz najteže žrtve, otpor tom zlu i velikosrpskim osvajačima i negatorima Crne Gore. 

